《赵承旨天闲五马图歌》
明代·王世贞

吾闻天子之乘有六马，五马无乃诸王侯。飞黄一骨立天仗，兹白廿足閒清秋。

有金不敢将络头，奚官屏立气致柔。玉毫如霜落劲刷，俶傥暂摄归优游。

银槽苜蓿露不收，绿波溢吻芬锦韝。悬蚕齿戛快自酬，宛如双虹籋云浮。

功成身贵人不知，奉车骖乘白玉墀。君王纵复日三顾，此足敢忘追咸池。

吴兴学士曹韩师，写出蹀躞千金姿。得非饮至平南时，数百万匹皆权奇。

呜呼渥洼之种悲不悲，真龙却走阴山垂。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。